**Gweithrediadau Cwympo Coed: Cwestiynau Cyffredin**

**Phytophthora Ramorum**

**Beth yw *Phytophthora ramorum*?**

Mae *Phytophthora ramorum* (clefyd y llarwydd) yn organeb debyg i alga o'r enw llwydni dŵr. Mae'n achosi difrod helaeth a marwolaeth i fwy na 150 o rywogaethau o goed a phlanhigion.

Mae *Phytophthora ramorum* yn effeithio’n wael ar goed llarwydd.

Yn ôl y ffigurau yn 2021, mae dros 4000 o safleoedd wedi eu harolygu a mae dros 14,400ha o goed llarwydd wedi eu heffeithio gan y clefyd heintus, ar draws ardaloedd o dir preifat a chyhoeddus.

Mae'r [fideo byr](https://youtu.be/wqnCdiYMCn8?t=226) hwn yn egluro mwy.

**Ai dim ond coed llarwydd sy’n cael eu heffeithio?**

Na, mae *Phytophthora ramorum* hefyd wedi'i ddarganfod mewn coed castanwydd pêr (*Castanea sativa*) mewn nifer o leoliadau yn ne a chanol Lloegr. Yn UDA, fe'i gelwir yn ‘glwyf marwol sydyn y derw'. Fodd bynnag, nid yw ffurfiau genetig yr organeb a geir yn y DU wedi cael fawr o effaith ar ein dwy rywogaeth dderw frodorol, sef y dderwen goesog (*Quercus robur*) a’r dderwen ddi-goes (*Querus petraea*).

Yn ogystal â choed llarwydd, sydd wedi cael eu heffeithio'n arbennig gan *Phytophthora ramorum,* gall rhywogaethau conwydd eraill fel ffynidwydden Douglas (*Pseudotsuga menziesii*), y ffynidwydden fawr (*Abies grandis*), y ffynidwydden urddasol (*Abies procera*), a sbriwsen-hemlog y Gorllewin (*Tsuga heterophylla*) gael eu heintio pan fônt yn tyfu ger llarwydd heintiedig.

**Sut ydych chi'n profi am y clefyd?**

Rydym yn ymgymryd ag arolygon a hediadau iechyd planhigion o'r awyr yn rheolaidd. Maent wedi nodi ardaloedd sylweddol lle ceir achosion o glefyd y llarwydd ar draws Cymru. Unwaith y maent wedi'u nodi, mae ein Timau Iechyd Coed yn gweithio gyda Forest Research i gasglu samplau a chadarnhau presenoldeb yr haint ar lawr gwlad.

Gwywo mewn canghennau unigol a brigdyfiant yw'r symptomau cyntaf a welir fel arfer, gan ymledu trwy'r brigdyfiant ac i'r coesau wrth i'r afiechyd ledaenu. Mae'r symptomau ar y rhisgl yn cynnwys resin yn gwaedu a briwiau. Gall resin sy’n gwaedu sychu i gramen wen ar y rhisgl. Mae'r rhisgl mewnol o dan y man sy’n gwaedu fel arfer yn afliwiedig ac yn marw.

Mae coed yn marw pan fo'r briwiau’n lledu’n helaeth ar y prif foncyff. Gall egin a deiliant gael eu heffeithio hefyd. Bydd gan egin a deiliant heintiedig flaenau sydd wedi gwywo â nodwyddau du. Mae’r egin heintiedig yn gollwng eu nodwyddau yn rhy gynnar.

**Sut y gwnaeth y coed ddal y clefyd?**

Darganfuwyd *Phytophthora ramorum* yn gyntaf yn y DU yn 2002 ar blanhigyn *Viburnum* a fewnforiwyd. Gall ledaenu'n naturiol mewn glaw wedi'i chwythu gan y gwynt (hyd at bedair milltir) ond y fasnach blanhigion a ledaenodd yr afiechyd hwn ledled y byd.

Cyn effaith eang *Phytophthora ramorum* ar goed llarwydd, roedd oddeutu 154,000 hectar o goed llarwydd wedi’u plannu ym Mhrydain Fawr, 5% o gyfanswm arwynebedd y coetir. Collwyd y rhan fwyaf o hyn ac ni ellir plannu llarwydd ar gyfer pren mwyach.

Yng Nghymru, mae twf llarwydd yn anwastad. Mae'n rhywogaeth ddominyddol yn y de, lle cafodd ei phlannu yn wreiddiol i gyflenwi'r diwydiant mwyngloddio. Roedd tua 20% o'r cnydau yn ne Cymru yn gnydau llarwydd ar ddechrau’r cyfnod y dechreuodd *Phytophthora ramorum* ymledu*.*

**Beth fyddwch chi'n ei wneud ynglŷn ag adferiad naturiol llarwydd yn yr ardaloedd heintiedig hyn?**

Mewn ardaloedd a gwympwyd yn ddiweddar, gall llarwydd aildyfu’n naturiol oherwydd gall conau segur ddechrau tyfu o'r storfa bridd.

Mae Forest Research yn cynnal ymchwil ar hyn o bryd ar effaith *Phytophthora ramorum* ar lasbrennau a bydd y gweithdrefnau rheoli gorau o hyn yn cael eu cyhoeddi yn y dyfodol.

Bydd Timau Iechyd Coed yn parhau i gynnal eu harolygon hofrennydd bob blwyddyn i fonitro coetiroedd ledled Cymru, ac os bydd clystyrau naturiol newydd wedi'u hadfywio yn cael eu nodi trwy'r arolygon awyr hyn, bydd arolygon safle pellach yn cael eu cynnal a'u profi yn unol â hynny.

Ni fydd Cyfoeth Naturiol Cymru yn plannu unrhyw goed llarwydd newydd ar [Ystad Goetir Llywodraeth Cymru (YGLlC)](https://naturalresources.wales/about-us/what-we-do/welsh-government-woodland-estate/our-vision-for-the-welsh-government-woodland-estate/?lang=cy)

**A yw clefyd y llarwydd yn beryglus i bobl, cŵn a bywyd gwyllt?**

Nac ydy, nid yw clefyd y llarwydd ond yn effeithio ar goed a phlanhigion.

**Mynd i'r afael â choed llarwydd heintiedig**

**A oes rhaid eu torri? Onid oes ffordd o drin y clefyd?**

Mae torri coed (neu eu 'cwympo') yn atal lledaeniad y clefyd. Os na chaiff y coed heintiedig eu torri, gallai’r clefyd fwtanu a heintio rhywogaethau eraill yn yr ardal, ac ni fyddem yn gallu rheoli lledaeniad y clefyd.

Dinistrio'r goeden yw'r ffordd orau o arafu lledaeniad y clefyd. Hyd yn hyn, ni ddatblygwyd dull effeithiol ar gyfer trin y clefyd.

**Pa mor fawr yw'r ardal y mae'n rhaid ichi ei chwympo?**

Yn ôl y gyfraith, mae'n rhaid i CNC a thirfeddianwyr preifat waredu'r holl goed llarwydd sy’n destun [Hysbysiad Iechyd Planhigion Statudol (HIPS)](https://naturalresources.wales/guidance-and-advice/business-sectors/forestry/tree-health-and-biosecurity/how-to-act-on-a-statutory-plant-health-notice/?lang=cy) gan Lywodraeth Cymru. Bydd maint yr ardal yn dibynnu ar yr hyn sydd wedi'i gwmpasu gan yr HIPS.

Mae'n bwysig nodi bod lledaeniad y clefyd o 2010 wedi newid o flwyddyn i flwyddyn, yn dibynnu ar y tywydd. Felly, mae Cyfoeth Naturiol Cymru yn ymgymryd â'r gwaith cynllunio ar gyfer gwaredu'r holl goed llarwydd o [Ystad Goetir Llywodraeth Cymru (YGLlC)](https://naturalresources.wales/about-us/what-we-do/welsh-government-woodland-estate/our-vision-for-the-welsh-government-woodland-estate/?lang=cy) ledled Cymru.

**Pa mor hir y bydd yr ymgyrch yn ei chymryd?**

Mae Cyfoeth Naturiol Cymru a'i gorff blaenorol (Comisiwn Coedwigaeth Cymru) wedi bod yn gwaredu coed llarwydd ers 2010. O fewn rhanbarth y de-ddwyrain, gwaredir â'r rhan fwyaf o gnydau llarwydd erbyn 2025.

Mae hefyd gan [Ystad Goetir Llywodraeth Cymru (YGLlC)](https://naturalresources.wales/about-us/what-we-do/welsh-government-woodland-estate/our-vision-for-the-welsh-government-woodland-estate/?lang=cy) nifer o goetiroedd lle mae angen gwneud cytundebau gyda pherchnogion tir preifat er mwyn cael mynediad i ymgymryd â'r gwaith cwympo coed. Mae gwneud y trefniadau hyn yn cymryd amser a bydd angen adeiladu seilwaith weithiau er mwyn ymgymryd â'r gwaith. O ystyried hyn, gallai’r rhaglen gwaredu coed llarwydd bara am fwy o amser.

**Gweithio'n agos i gymunedau**

**A fydd angen ichi gau'r mynediad i'r goedwig yn ystod y gwaith cwympo coed?**

Rydym yn deall faint mae pobl yn gwerthfawrogi eu coetir lleol ac mae cau coetir cyfan bob amser yn ddewis olaf. Mae'r buddion iechyd a lles sy'n gysylltiedig â bod allan mewn coetiroedd yn hysbys iawn ac mae'n rhan o [Strategaeth Coetiroedd i Gymru Llywodraeth Cymru.](https://llyw.cymru/sites/default/files/publications/2018-06/coetiroedd-i-gymru-strategaeth.pdf)

Yn ystod gweithrediadau coedwig, byddwn yn ymdrechu i gadw cymaint o lwybrau, llwybrau troed a ffyrdd coedwig ar agor i'r cyhoedd â phosibl. Fodd bynnag, nid yw hyn bob amser yn bosibl a cheir adegau pan fydd yn rhaid cau rhannau o'r coetir i sicrhau diogelwch defnyddwyr y goedwig a'n gweithredwyr coedwig.

Gall yr ardaloedd sydd ar gau yn aml deimlo ychydig yn ormodol i'r cyhoedd, ond mae rheswm da dros hyn. Mae materion diogelwch sylweddol sy'n gysylltiedig â [pheiriannau cynaeafu mecanyddol](https://ukfisa.com/Safety/Safety-Bulletins/chain-shot-speed-of-a-bullet-1) a all arwain at anaf neu farwolaeth hyd yn oed ar gyfer gweithredwyr y peiriannau a phobl gerllaw.

Cadwch at yr arwyddion sy'n gysylltiedig â gweithgareddau cynaeafu gan eu bod yno er eich diogelwch eich hun.

**Rwy'n defnyddio'r coetir hwn bob dydd, pam na allaf barhau i’w ddefnyddio pan wyf yn gwybod nad yw'r contractwyr yn gweithio yno?**

Nid yw'n hawdd gwybod bob tro pryd mae gwaith cynaeafu yn digwydd. Hyd yn oed pan nad yw'r peiriannau cynaeafu'n gweithio, gall fod gweithgareddau gweithredol eraill yn digwydd yn y coetir. Mae gan y gweithgareddau hyn beryglon yn gysylltiedig â nhw hefyd. Gall peiriannau dorri i lawr hefyd a gallant fod yn aros am ddarnau, sy'n golygu y gallai coed gael eu gadael yn sefyll mewn modd anniogel. Os yw safle ar gau i aelodau’r cyhoedd, mae ar gau er eu diogelwch eu hunain.

**Am faint o'r gloch fydd y gwaith yn cael ei gynnal yn ystod y dydd, a sawl diwrnod yn ystod yr wythnos?**

Mae hyn yn dibynnu ar y safle a pha mor agos y mae i gymunedau lleol. Yn gyffredinol, bydd gwaith yn cael ei gynnal yn ystod oriau gwaith arferol (dim gwaith gyda pheiriannau cynaeafu rhwng 7.00pm – 8.00am; dim cludo rhwng 6.00pm-6.00am). Os nad yw'r safle’n agos i gymunedau lleol, gellir ymestyn yr oriau. Mae'n rhaid cymeradwyo gwaith ar wyliau banc ac ar y penwythnos, a phe bai’r safle’n agos i gymuned leol, ni fyddai cymeradwyaeth yn cael ei rhoi. Fodd bynnag, os bydd rhaid cau safleoedd, ni fydd unrhyw fynediad i’r cyhoedd ar unrhyw adeg (o fewn oriau gweithio a’r tu allan iddynt)

**Pa beiriannau fyddwch chi'n eu defnyddio i dorri'r coed yn y coetir?**

Yn dibynnu ar amodau'r safle, bydd contractwyr yn dewis y peiriannau gorau posibl i gael y pren allan yn ddiogel. Unwaith y bydd y pren mewn llannerch (neu ardal goedwig) wedi’i werthu i brynwr, bydd Cyfoeth Naturiol Cymru yn cynnal cyfarfod cynllunio cyn cychwyn gyda'r prynwr i gytuno ar gynllun cwympo coed a strategaeth tynnu coed. Ar y cam hwn, bydd Cyfoeth Naturiol Cymru yn sicrhau y cytunir ar holl delerau’r contract ac y cedwir atynt er budd y coetir a'r cymunedau cyfagos.

**Rwy'n poeni am lefel y sŵn a fydd yn ystod y gwaith. Beth ydych yn mynd i'w wneud i leddfu hyn?**

Asesir pob safle o ran pa mor agos y mae i gymunedau lleol cyn y cytunir ar oriau gweithredu. Mae'n rhaid i brynwyr/contractwyr ddilyn rheolau penodol, megis amseroedd cychwyn a gorffen ar gyfer gweithio gyda pheiriannau a symud pren o gwmpas, i sicrhau cyn lleied o aflonyddwch â phosibl i gymunedau lleol.

**Ble gallaf fynd am dro pan fydd y gweithrediadau coedwig yn cael eu cynnal?**

Byddwn bob tro yn ailgyfeirio llwybrau a hawliau tramwy cyhoeddus lle y bo hynny'n bosibl. Fodd bynnag, ni ellir gwneud hyn bob tro ac, os yw hyn yn wir, bydd angen i chi ddod o hyd i drefniadau amgen ar gyfer mynd am dro a gweithgareddau eraill tra bydd y gweithrediadau'n cael eu cynnal.

Unwaith y bydd yr ardal cwympo coed wedi'i chynllunio a'i chytuno, bydd Cyfoeth Naturiol Cymru yn monitro ac yn rheoli unrhyw Hawl Tramwy Cyhoeddus neu Lwybr Troed Cyhoeddus ar y safle.

Rydym yn gweithio'n agos gyda'r contractwyr ar y safle i agor llwybrau cyn gynted â phosibl. Mae ein hasesiadau Iechyd a Diogelwch trwyadl yn sicrhau'r llwybr diogelwch addas gorau ar gyfer aelodau'r cyhoedd yn ogystal â chontractwyr sy'n gweithio ar y safle.

Weithiau, gallwn gadw llwybrau ar agor trwy oruchwylwyr sydd gan y contractwyr, sy’n cadw gwyliadwriaeth mewn ardaloedd diogelwch allweddol o amgylch gweithrediadau coedwig a llwybrau cyhoeddus. Ni ellir gwneud hyn bob amser, a bydd pob safle'n cael ei reoli'n briodol ar gyfer amodau'r safle. Gofynnwn i chi bob amser gadw at arwyddion yn y safle, hyd yn oed pan na allwch weld na chlywed unrhyw beiriannau'n gweithio.

**Sut byddwch yn symud y pren o'r goedwig?**

Bydd y pren yn gadael y goedwig ar wagenni pren ar lwybr wedi'i bennu. Bydd y llwybr yn defnyddio priffyrdd cyhoeddus a bydd yn cael ei ddewis i sicrhau cyn lleied o aflonyddwch â phosibl i gymunedau lleol.

Mae nifer y lorïau'n dibynnu ar faint y llannerch a faint o bren a gynhyrchir, a gall hyn amrywio o safle i safle. Pan fo safle yn agos i gymuned leol, byddwn yn cyfyngu nifer y wagenni pren i uchafswm o wyth y diwrnod. Mewn ardaloedd adeiledig, bydd hefyd gyfyngiad pellach ar y gweithgaredd hwn i oriau'r tu allan i'r adegau prysuraf yn y bore a chyda'r nos.

**Pam na ellir rhoi'r pren i bobl leol i'w ddefnyddio a'i gasglu eu hunain?**

Mae'r pren yn ddeunydd heintiedig ac mae'n rhaid iddo fynd i felinau â thrwyddedau i'w brosesu.

**Ble allaf i fynd i weld diweddariadau rheolaidd am y gwaith coedwig hwn?**

Mae Cyfoeth Naturiol Cymru bob amser yma i ateb unrhyw ymholiadau sydd gennych ynglŷn â'r gweithrediadau coedwig sy'n digwydd o'ch cwmpas. Gallwch gysylltu â ni trwy ein [gwefan](mailto:gwefan), neu trwy e-bost at [SEForest.operations@naturalresources.wales](mailto:SEForest.operations@naturalresources.wales)

Fel arall, bydd Cyfoeth Naturiol Cymru yn diweddaru eich Cynghorwyr Lleol a'ch Cynghorau Cymunedol yn rheolaidd am y rhaglen waith sy'n digwydd o'ch cwmpas. Ewch i wefan eich Cyngor Lleol i ddarganfod mwy o fanylion am eich cynrychiolwyr lleol.

**Pwy sy'n rheoli gweithrediadau coedwig y tu allan i dir Cyfoeth Naturiol Cymru?**

Rhaid i bob tirfeddiannwr sy'n bwriadu ymgymryd ag unrhyw weithred cwympo coed fod â Thrwydded Cwympo Coed wedi'i rhoi gan Cyfoeth Naturiol Cymru. Mae'r trwyddedau hyn yn mynd trwy asesiad trylwyr gan sicrhau bod eu cynllun gwaith, eu strategaeth ailstocio a'u gweithrediadau cwympo coed yn cadw at Safon Goedwigaeth y DU.

**Gwarchod Bywyd Gwyllt yn ystod Gweithrediadau Cwympo Coed**

**Sut ydych chi'n diogelu bywyd gwyllt yn ystod gwaith cwympo coed?**

Mae gwaith cwympo coed mewn ardaloedd o goetir yn cymryd dwy flynedd i'w gynllunio cyn yr ymgymerir â'r gwaith. Mae hyn yn ein galluogi i sicrhau bod digon o amser i ymgymryd â'r holl arolygon ecolegol sydd eu hangen mewn perthynas â phlanhigion ac anifeiliaid, sydd yn cynnwys [rhywogaethau a warchodir gan Ewrop.](https://naturalresources.wales/permits-and-permissions/species-licensing/european-protected-species-licensing/information-on-european-protected-species-licensing/?lang=cy)

Cynhelir yr holl waith cwympo coed yn unol â [Safon Goedwigaeth y DU](https://www.gov.uk/government/publications/the-uk-forestry-standard), sy'n amlinellu arferion gorau wrth ddelio â nifer o'r rhywogaethau hyn. Mae gan Cyfoeth Naturiol Cymru ei bolisïau cadwraeth mewnol ei hun hefyd i warchod a lleihau unrhyw aflonyddwch i rywogaethau a geir yn ei goetiroedd ymhellach.

**Pam mae gwaith cwympo coed yn digwydd yn ystod tymor nythu adar?**

Weithiau, mae'n angenrheidiol i weithrediadau barhau yn ystod tymor nythu adar (mis Chwefror i fis Awst). Gallai hyn fod oherwydd sawl rheswm, gan gynnwys hysbysiadau Iechyd Statudol, amodau safleoedd a mwy. Fodd bynnag, mae Cyfoeth Naturiol Cymru’n sicrhau ei fod yn cydymffurfio â’r holl ddeddfwriaeth a pholisi i warchod bywyd gwyllt yn ystod y gweithrediadau hyn.

Pan fydd hyn yn wir, cynhelir arolygon helaeth yn y coetir i nodi adar sydd o bosib yn nythu. Wedyn, rhoddir ardal dan waharddiad o gwmpas unrhyw nythod a nodwyd, a bydd ein gweithredwyr coedwigaeth yn gweithio o gwmpas yr ardaloedd hyn hyd nes y bydd yr adar wedi magu plu a gadael y nyth. Mae Cyfoeth Naturiol Cymru yn sicrhau bod yr holl ardaloedd â Rhywogaethau a Warchodir gan Ewrop yn cael eu gwarchod yn ystod ein gweithrediadau cwympo coed. Rydym yn sicrhau bod arolygon safle yn cael eu cynnal cyn ac yn ystod unrhyw weithrediadau ar safle. Bydd ein syrfewyr yn rheoli'r contractwyr yn briodol os deuir o hyd i unrhyw adar sy'n nythu a chânt eu rhoi mewn parthau lle na chaniateir gwaith.

[Darllenwch fwy am gwympo coed yn ystod tymor nythu adar](https://naturalresourceswales.gov.uk/guidance-and-advice/business-sectors/forestry/protecting-wild-birds-during-forestry-operations/?lang=cy)

**Mae nodwedd dreftadaeth yn y coetir, a fydd y gweithrediadau coedwig yn effeithio arni?**

Mae Cyfoeth Naturiol Cymru yn sicrhau bod yr holl nodweddion treftadaeth sydd ar ein safleoedd yn cael eu hamddiffyn. Cyn unrhyw weithrediadau coedwig, rydym yn cynnal chwiliad ar-lein o'r nodweddion treftadaeth hysbys yn yr ardal cwympo coed gan ddefnyddio data gan [Cadw](https://cadw.llyw.cymru/) a'r ymddiriedolaethau archeolegol lleol. Yna byddwn yn arolygu'r safle yn fanwl, os oes nodweddion treftadaeth hysbys yn yr ardal yna byddwn yn nodi parth clustogi o'u cwmpas ac mae hwn yn cael ei drin fel parth lle na chaiff y gweithredwr cwympo coed weithio.

Rydym hefyd yn cofnodi unrhyw nodweddion treftadaeth anhysbys a ddarganfyddwn, mae'r rhain yn tueddu i fod yn waliau terfyn, cloddiau pridd ac ati. Rydyn ni'n rhoi'r wybodaeth am y rhain yn ein ffurflenni llennyrch ac yn creu map o ble mae'r holl nodweddion. Yna bydd y gweithredwr yn cadw draw o unrhyw fannau gwaharddedig yn ystod gwaith cwympo coed.

**Pam ydych chi'n gwaredu coed eraill nad ydynt yn goed llarwydd?**

O dro i dro, unwaith yr ydym yn gwaredu’r coed llarwydd heintiedig, gall effeithio ar sefydlogrwydd rhywogaethau coed eraill. Ar ôl i'r coed llarwydd gael eu gwaredu, rydym yn ymgymryd ag archwiliadau diogelwch o'r coed sy'n weddill, ac weithiau mae hyn yn nodi coed sy'n ansefydlog ac mewn perygl o gwympo.

Er ein bod bob amser yn ceisio cadw cymaint o'r coed eraill ag y gallwn, fel coed llydanddail brodorol, weithiau mae'n rhaid inni waredu coed eraill gan eu bod yn peri risg i iechyd a diogelwch.

**Rheoli ein Coetiroedd yn y Dyfodol**

**A yw'n bosib y bydd clefyd y llarwydd yn lledaenu ymhellach ar ôl i chi dorri'r coed? Sut byddwch chi'n gwybod a yw wedi mynd?**

Yn anffodus, mae *Phytophthora ramorum* yma i aros. Gwneir y gwaith cwympo coed er mwyn arafu lledaeniad y clefyd yn lle ei atal yn gyfan gwbl. Bydd lleihau lefelau sborau yn yr amgylchedd hefyd yn lleihau gallu'r afiechyd i newid a dod yn fwy niweidiol wrth ymosod ar rywogaethau eraill, a fyddai'n drychinebus i'r amgylchedd naturiol.

Mae Cyfoeth Naturiol Cymru yn monitro lledaeniad ac yn adrodd yn genedlaethol gyda'i sefydliadau cyfatebol cysylltiedig eraill yn y DU.

**Pam ydych yn gadael boncyffion a thocion yn gorwedd ar y ddaear? Mae'r coetir yn edrych yn flêr ar ôl i waith cwympo coed gael ei gynnal.**

Mae gwaredu'r canghennau ochr a phennau’r coed yn rhan o’r broses gynaeafu. Maent yn cael eu gadael ar y safle er mwyn i beiriannau yrru arnynt, gan sicrhau cyn lleied o ddifrod i'r tir â phosibl. Mae'r canghennau ochr a phennau’r coed sy'n weddill hefyd yn helpu i ailgylchu maethynnau ar y safle, gan sicrhau ffrwythlondeb y pridd.

Gadewir coed sy'n sefyll am nifer o resymau. Gallant fod yn rhywogaeth wahanol nad yw clefyd y llarwydd yn effeithio arni. Gallant fod yn gartref i rywogaethau anifeiliaid penodol, megis ystlumod. Gall coed sy'n sefyll hefyd fod yn brennau marw, a all fod yn gartref i amrywiaeth o rywogaethau arbenigol na ellir eu gweld mewn prennau byw.

**Onid yw’r tocion sy'n cael eu gadael ar y safle yn achosi risg tân yn yr ardal?**

Unwaith y bydd gwaith coedwig wedi'i gwblhau, bydd y safle'n cael ei baratoi i'w ailstocio. Wrth wneud hyn, bydd Cyfoeth Naturiol Cymru weithiau'n symud tocion i resi a fydd yn cynorthwyo i lesteirio unrhyw aildyfiant naturiol ymysg rhywogaethau cyflenwol fel gweiriau a mieri, ac yn caniatáu i lasbrennau a blannwyd gael blwyddyn gyntaf gref o dwf.

Mae tocion a adewir ar y safle yn bwysig i faetholion ddychwelyd i’r safle ac i gadw’r pridd mewn cyflwr da, yn ogystal â chynorthwyo wrth baratoi'r ddaear ar gyfer ailstocio.

Darganfyddwch fwy am fanteision tocion [yma](file:///C:/Users/haf.leyshon/OneDrive%20-%20Natural%20Resources%20Wales/Desktop/Managing%20Brash%20on%20Conifer%20Clearfell%20Sites.pdf)

**Pam ydych chi'n gadael rhai coed sy'n edrych yn farw?**

Ein nod yw cadw coed marw sy'n sefyll ac wedi cwympo mewn unrhyw ardal cwympo coed. Yn ystod ein harolygon cyn gwerthu, mae'r ardaloedd o'r gwerth uchaf ar gyfer cadw coed marw wedi'u marcio ar fap. Gall yr ardaloedd hyn gynnwys parthau torlannol, ardaloedd â choed marw neu goed llydanddail presennol o amgylch yr ardal cwympo coed.

Mae gennym bolisi pren marw yr ydym yn ei ddefnyddio fel canllaw i helpu i bennu faint o bren marw y mae angen i ni ei gadw. Yna byddwn yn gadael coed marw â diamedr mawr sydd wedi cwympo ac sy’n sefyll mewn ardaloedd sy'n ddiogel ac o werth i'r coetir a'i fioamrywiaeth.

**Beth sy'n digwydd i'r holl bren?**

Mae ein holl bren yn cael ei werthu mewn modd teg a thryloyw i'r farchnad agored. Rydym yn ymweld â'r safle i'w arolygu ar gyfer gwerthu ac yn cwblhau adroddiad tyfu, sy'n mesur faint o bren sydd ar gael i’w werthu. Unwaith y bydd yr ardal o goetir wedi’i gwerthu i brynwr, y prynwr sy'n gyfrifol am y safle hwnnw. Rydym ni, fel Cyfoeth Naturiol Cymru, yn cynnal cod ymddygiad llym sy'n sicrhau bod y prynwr yn cadw at unrhyw fanylion penodol yn ein contract. Mae ein swyddogion Goruchwylio yn ymweld â'r safle yn rheolaidd yn ystod y contract i sicrhau bod y prynwr a'r contractwyr yn gweithio i’n safonau a thelerau ein contract.

Gellir prosesu a defnyddio llarwydd heintiedig *Phytophthora ramorum* er gwaethaf y clefyd. Bydd y coed yn cael eu cludo i felinau i'w prosesu yn gynhyrchion pren. Mae’r defnydd y gellir ei wneud o’r pren yn dibynnu ar ba mor hir y mae'r afiechyd wedi bod yn bresennol yn y coed. Os oes pydredd sylweddol efallai y bydd yn briodol ar gyfer sglodion neu fiodanwydd yn unig. Mae defnyddiau eraill yn cynnwys cynhyrchion pren ar gyfer deunyddiau adeiladu, paledi a ffensys. Rhaid prosesu pob llarwydden heintiedig mewn melinau trwyddedig.

**A fyddwch yn plannu coed newydd?**

Byddwn, ar ôl cwympo coed, bydd penderfyniad yn cael ei wneud i ailblannu'r coetir gan ddefnyddio eginblanhigion coed neu ganiatáu aildyfiant naturiol. Mae gan rai coetiroedd ffynhonnell hadau dda ac mae ein gwybodaeth am y coetir yn dweud wrthym y bydd yn adfywio ei hun yn weddol gyflym. Mewn ardaloedd eraill, efallai lle bu'n rhaid i ni glirio ardaloedd mawr, rydym yn anfon timau i mewn i blannu coed ifanc newydd gan ddefnyddio ystod amrywiol o rywogaethau gan wneud y coetir yn fwy gwydn ar gyfer y dyfodol. Bydd y rhywogaethau a ddewisir yn seiliedig ar y [Cynlluniau Adnoddau Coedwigaeth](https://naturalresourceswales.gov.uk/about-us/what-we-do/welsh-government-woodland-estate/forest-resource-plans/?lang=cy) ar gyfer yr ardal a ddatblygir mewn ymgynghoriad â chymunedau lleol.

**A allaf blannu coeden yn y coetir?**

Mae Cyfoeth Naturiol Cymru yn defnyddio ein [Cynlluniau Adnoddau Coedwigaeth](https://naturalresourceswales.gov.uk/about-us/what-we-do/welsh-government-woodland-estate/forest-resource-plans/?lang=cy) i gynllunio’r gwaith o ailblannu ac ailstocio ardaloedd a gwympwyd.

Mae gwaith plannu’n cael ei roi ar gontract i gwmnïau arbenigol sy'n gorfod cadw at bolisïau a gweithdrefnau iechyd a diogelwch. Yn y rhan fwyaf o achosion, mae coedwigoedd yn cael eu plannu mewn ardaloedd risg uchel sy'n golygu nad yw'n addas yn gyffredinol i aelodau'r cyhoedd blannu ar y safle. Fodd bynnag, rydym yn gweithio'n agos gyda'n cymunedau i’w caniatáu i blannu coed ar y safle, lle bo hynny'n bosibl. Byddwn yn gweithio'n agos gyda chynrychiolwyr o'ch cynghorau lleol a'ch cynghorau cymunedol i sefydlu diwrnodau plannu lle bo hynny'n bosibl.

**A yw'r llifogydd yn debygol o effeithio ar y gymuned leol pan fyddwch chi'n tynnu'r coed gerllaw?**

Mae Cyfoeth Naturiol Cymru yn ymgymryd â gweithrediadau coedwig i leihau'r effaith ar yr amgylchedd dŵr yn nalgylch y coetir. Mae ein harferion yn dilyn gofynion a chanllawiau Safon Goedwigaeth y DU, sy'n seiliedig ar brosiectau ymchwil a'r dystiolaeth wyddonol ddiweddaraf.

Yn ddiweddar, mae Cyfoeth Naturiol Cymru wedi cwblhau adroddiad ar effeithiau diweddar digwyddiadau glawiad mawr yn 2020, a gallwch ddarllen mwy am ein canfyddiadau yn yr adroddiad [hwn.](https://cdn.cyfoethnaturiol.cymru/media/692379/february-2020-floods-in-wales-nrw-land-estate-management-review-cym.pdf?mode=pad&rnd=132477536790000000)

**Pam mae'n bwysig i ymwelwyr gadw at y llwybrau a glanhau eu hesgidiau?**

Lledaenir clefyd y llarwydd gan sborau a gludir gan ddŵr. Mae hyn yn golygu y gall mwd ar eich esgidiau a'ch dillad ledaenu’r clefyd. [Rydym yn eich annog i olchi'ch esgidiau a'ch dillad ar ôl ymweld ag unrhyw goetir.](https://naturalresources.wales/guidance-and-advice/business-sectors/forestry/tree-health-and-biosecurity/how-to-practise-biosecurity-in-woodlands-keep-it-clean/?lang=cy)

**Sut alla i ddarganfod mwy?**

Oes gennych chi ymholiad na chafodd ei ateb uchod? Cysylltwch â ni ar [SEForest.operations@naturalresources.wales](mailto:SEForest.operations@naturalresources.wales) a byddem yn hapus i drafod unrhyw ymholiadau pellach gyda chi.